LUR besoek skool waar 83 kinders glo gemolesteer isPanyaza Lesufi, Gautengse LUR vir onderwys Foto: ANA Panyaza Lesufi, Gautengse LUR vir onderwys, gaan Vrydagmiddag ŉ plaaslike laerskool besoek waar 83 leerders glo seksueel misbruik is. Steve Mabona, woordvoerder van die departement van onderwys, het Vrydag gesê die rede vir die besoek is om die vordering van die berading vir die kinders wat deur die voorval geraak is, te monitor. Lesufi sal Sondag met die ouers en voogde by die skool vergader. Maroela Media het vroeër berig die departement het die skoolhoof en bestuurspan van AB Xuma Primary School in Soweto Donderdag met onmiddellike effek afgedank nadat ŉ ondersoek oor seksuele aanrandings vandeesweek van stapel gestuur is. ŉ Veiligheidswag van die skool is Maandag in hegtenis geneem in verband met die seksuele oortredings. Daar is aanvanklik vermoed 54 kinders is aangerand, maar dit het intussen aan die lig gekom dat altesaam 83 kinders glo slagoffers was. Die veiligheidwag het Woensdag in die Protea-landdroshof verskyn en moet op 18 Oktober weer in die hof verskyn.